google/wiki40b huggingface dataset:
Prins Eugen

Biografi

Eugen kalles ofte for kunstnerprinsen. Han ville tidlig bli kunstner, men faren Oscar II var til å begynne med veldig avvisende til dette. Til slutt fikk han tillatelse til å begynne å studere. Han begynte hos Hugo Salmson og fortsatte senere i Paris, bl. a  hos Léon Bonnat. 
Han var også på sommerbesøk på Skagen.
Eugen tilhørte kretsen rundt Konstnärsförbundet og bidrog til det nasjonale landskapsmaleriet med blant annet skildringer av det svenske kulturlandskapet, Södermanland og Stockholm samt Österlen. Hans kanskje mest kjente maleri er Molnet, som han malte i flere versjoner. Han er representert med dekorativ veggmalerier på Dramaten og i Stockholms rådhus, dessuten har han også laget altertavlen i Kiruna kyrka. Prins Eugen har også laget altertavlen, "Den stigande solen" som han ga til Djurgårdskyrkan, mellom Gröna Lund og Skansen i Stockholm.
I 1905 kjøpte Eugen Waldemarsudde på Djurgården i Stockholm, og lot den framtredende arkitekten Ferdinand Boberg tegne sitt nye hjem i jugendstil. Han testamenterte sin store kunstsamling på Waldemarsudde til den svenske stat. Samlingen inneholder verk av blant andre Anders Zorn, Carl Larsson, Ivan Aguéli, Carl Fredrik Hill samt maleriene Strömkarlen av Ernst Josephson, som prinsen kjøpte da den ble refusert av Nationalmuseum. I hagen finnes en skulpturpark med verk av de store skulptørene, f.eks Carl Milles, Carl Eldh, Christian Eriksson og Liss Eriksson. Hjemmet fungerer nå som et kunstmuseum, der prinsens egen samling utgjør stammen.
I 1947 ble Eugen tildelt Haakon VIIs Frihetskors «for fremragende fortjenester av Norges sak under krigen».
Prins Eugen var den første svenske kongelige som ble kremert. Hans urne ble begravet i Waldemarsuddes hage.
Working Class Hero: The Definitive Lennon

Sporliste

Alle sanger er skrevet av John Lennon, unntatt hvor annet står.
Plectrosternus

Utseende

Nokså store, avlange, blanke, gjerne brunrøde smellere. Det er en del forskjell mellom kjønnene, hannen har kamformede antenner. Hodet er kledt med lange, gulaktige hår, resten av oversiden nokså naken. Pronotum er trapesformet, fint punktert og blankt, med en kort, skarp lengdekjøl på hver side bak, bakhjørnene spisst men nokså kort uttrukne. Dekkvingene er jevnbrede, tydelig bredere enn pronotum, med brede punktrader, hver rad består av flere punkter i bredden.

Utbredelse

Slekten er utbredt i Asia (India).
Det europeiske demokratiske partiet

Det europeiske demokratiske partiet (EDP) er et sentrumspolitisk europeisk parti som er sterkt for den europeiske integrasjonen. Partiet ble formelt dannet den 9. desember 2004 i Brussel. Partiets to første ledere var franskmannen François Bayrou og italieneren Francesco Rutelli. Til forskjell fra mange andre europeiske partier har EDP to partiledere.
EDP ble dannet som en motreaksjon mot det økende antallet euroskeptiske partier innen de europeiske institusjonene. Partiet dro til seg tilhengere både fra det europeiske folkepartiet og fra det europeiske sosialdemokratiske partiet.
Glattordivel

Utseende

Glattordivel er middels stor bille, og ganske sjelden i norske tordivelen. Oversiden er skinnende blå-svart, undersiden er glinsende metallisk, i mørk blå eller fiolett.  Den er mellom 12-20 millimeter lang. Dekkvingene er glatte og har ingen antydning til lengdestriper. Bakleggene har tre tverr-ribber.

Levevis

Glattordivel finnes oftest i skog. Med de følsomme antennene er de på leiting etter avføring. Under avføring fra dyr, graver de tunneler, opptil 20 centimeter lange, som de fyller med avføring.  Hunnene legger eggene i avføring, av hest-, storfe- og sau. 
Glattordivel er stort sett er aktive om natten. Den har gått sterkt tilbake og er i dag sjelden og truet i Norge.
Blériot XI

Flyet i bruk

Flyet var et av de mest brukte i tiden før første verdenskrig og satte i årene 1910-1911 en lang rekke høyde- hastighets- og utholdenhetsrekorder. Fra 1910 fantes Blériot XI-flyet i tjeneste både i Frankrike og Italia. 1912 ble det kjøpt inn et antall Bleriot XI for Royal Flying Corps som ble fordelt til marinen og hæren i England. Under det første krigsåret var Blériot XI de alliertes mest anvendte  speidefly. Når Italia gikk med i krigen i 1915 bestod deres militærfly av seks divisjoner utrustet med denne flytypen.
Totalt ble Blériot XI bygget i fem ulike grunnmodeller. Samtlige var utrustet med Gnôme roterende stjernemotor. De skilte seg fra verandre i detaljer som understell, høyde- og sideror. XI-2 var to-seters, mens XI-3 var tre-seters og utstyrt med en kraftigere motor som utviklet 140 hk.
Bevæpningen kunne være pistol, revolver eller karabin avhengig av besetningens valg av våpen. Det ble gjort visse forsøk på fast bevæpning ved å henge opp 25 kilos bomber på utsiden av flykroppen. Allerede i  1911 prøvde Major Brooke-Popham å montere fast bevæpning på sitt fly, men han ble beordret til å fjerne det.
Norge har hatt et eneste Blériot XI. Det ble anskaffet av Tryggve Gran og brukt til hans flyvning over Nordsjøen i juli 1914. Turen tok 4 timer og 10 minutter og var da ny rekord for Blériot XI.
Etter flyvningen ble flyet kjøpt av det som senere ble Hærens flyvevæsen og sammen med fire Farman MF.7 utgjorde det Norges luftflåte ved krigens utbrudd i 1914.
Tetracampinae

Utseende

Små, slanke, vanligvis metallgrønne snyltevepser. Hodet er mye bredere enn langt og skilt fra forkroppen med en smal "hals", antennene ganske lange og kraftige med et stort ledd ved roten. Vingene er mer eller mindre klubbeformede, forvingen noen ganger med et stort vingemerke.

Levevis

Larvene er parasitoider og snylter på planteetende insekter, mest fluer. Artene i slekten Dipriocampe snylter på egg av barvepser (Diprionidae), og arten Dipriocampe diprioni ble overført fra Europa til Nord-Amerika i et forsøk på å få kontroll med innførte barvepser som gjorde skade på skog, men den greide tilsynelatende ikke å etablere seg. Noen arter av slekten Foersterella snylter på egg av skjoldbiller (Cassida spp, Chrysomelidae).
Allround-VM på skøyter 1902, menn

Allround-VM på skøyter 1902, menn ble arrangert i Helsingfors, Finland. 22 og 23. februar 1902. Dette var det tiende skøyte verdensmesterskap i historien med offisiell status. Det var 11 deltakere fra Norge, Finland og Østerrike. Løperne gikk distansene 500m, 1500m, 5000m og 10000m.

Reglene var slik at en løper måtte vinne tre distanser for å bli kåret til vinner. Det var ingen løper som vant tre distanser og det ble derfor ikke kåret en verdensmester. Det ble heller ikke utdelt sølv- og bronsemedaljer i mesterskapet.
Johan Alin

Utdannelse

Alin var som mange av de første generasjoner arkeologer ikke ansatt som det, uten hadde det som en syssel som de brant sterkt for. Allikevel ble han utnevnt æresdoktor ved Stockholms högskola i 1936 for sin innsats inne arkeologi. Etter sin folkeskolelærereksamen i Lund i 1901 flyttet han til Göteborg og ble boende der til sin død drøyt fire tiår seinere. Han arbeidet ved fire folkeskoler i byen og var for øvrig en aktiv samfunnsborger da det gjaldt skole- og hjembygdsspørsmål.

Arkeologi

Alins innsats som arkeolog ble innledet på 1910-tallet da han drev fornminnelager for det vestre Sverige, under ledelse av Georg Sarauw, sjef for den arkeologiske avdelingen ved Göteborgs museum helt siden 1912. Alin kom også med tiden å utføre små utgravninger, selv om hans hovedsakelig arkeologiske gjerning handlet om et utall besiktelser og restaureringer av fornminner. Som folkeskolelærere likte han å holde arkeologiske foredrag og skrev flittig, både småskrifter og artikler. Han påbegynte et prosjekt som skulle ha resultert i en bok om Bohusläns steinalder, men rakk aldri å avslutte den før sin død. Deler av den kom allikevel ut som forskjellige skrifter med navnet Stenåldersforskningen i Bohuslän og Förteckning över stenåldersboplatser i norra Bohuslän. Den siste ble komplettert med tekstavsnitt av Nils Niklasson og Åke Fredsjö. Sammen med Georg Sarauw ga Alin ut Götaälvsområdets fornminnen i 1923. Noe som gav dem Vitterhetsakademiens Monteliuspris i 1928. Takket være Alin så ble den klassiske Sandarnaboplassen oppdaget i Göteborg, ved siden av mange andre steinaldersboplasser i Västsverige.
Generalguvernør

Generalguvernør er en betegnelse for den fremste tjenestemann i et territorium. 
Betegnelsen ble tidligere brukt i britiske kolonier. Den benyttes fortsatt om kronens øverste representant i samvelderikene, landene som deler statsoverhode med Storbritannia. I disse landene utøver generalguvernøren monarkens fullmakter og plikter som statsoverhode.
Tittelen er historisk også benyttet i Sverige, der den første generalguvernør over Finland ble utpekt i 1594. Det ble også utnevnt generalguvernører i andre svenske besittelser, Estland, Livland og Pommern. Tidvis kunne tittelen også benyttes i det egentlige Sverige. I Finland ble tittelen videreført etter at landet ble avstått til Russland. I 1814 var Hans Henrik von Essen tiltenkt rollen som generalguvernør i Norge, men ble i stedet formelt kalt stattholder.
Betegnelsen generalguvernør er også benyttet for den øverste administrative og eller militære leder for belgiske, danske, franske, nederlandske, portugisiske og spanske kolonier. 
Etter at USA overtok Filippinene fra Spania i 1898 ble landet i årene 1905 til 1935 styrt av en generalguvernør. Japans øverste leder på Taiwan fra 1895 til 1945 og i Korea fra 1910 til 1945 var også generalguvernør. Etter at Tyskland okkuperte deler av Polen i 1939 ble Generalguvernementet etablert, med en generalguvernør i spissen.
Centro (Rio de Janeiro)

Centro er en bydel i sentrum av Rio de Janeiro. Den utgjør byens finansielle sentrum. Her ligger også byens katedral. Centro omfatter blant annet områdene Cinelândia og Lapa.
Bydelen hadde 41 142 innbyggere i 2010. Arealet er på 5,72 km².
I tillegg til de mange moderne skyskraperne, har Centro også en rekke historiske bygninger.
Skrik 3

Skrik 3 (orig. Scream 3) er en amerikansk slasher-film som ble skapt Kevin Williamson, regissert av Wes Craven og skrevet av Ehren Kruger, og hadde Neve Campbell, Courteney Cox Arquette og David Arquette i de fremste rollene. Den hadde premiere i USA den 4. februar 2000 som den tredje episoden i Skrik-filmene.
Handlingen i Skrik 3 skjer tre år etter Skrik 2 og følger figuren Sidney Prescott (Campbell) som har isolert seg som følge av hendingene i de tidligere filmene, men blir dratt til Hollywood etter at Ghostface kommer tilbake og begynner å drepe rollebestningen i filmen innenfor en filmen kalt «Stab 3» og etterlater seg bilder av Sidneys mor ved åstedene for mordene. Filmen følger også figurene Gale Weathers (Cox Arquette) og Dewey Riley (Arquette) da de hjelper Sidney, men opptrer også i deres eget romantiske underholdning. 
Som i de tidligere filmene kombinerer Skrik 3 tradisjonell vold med slashersjangeren (blod og oppkutting) og med komedie og «hvem-var-det-som-gjorde-det-kriminal» samtidig som den driver satire med klisjeene. I motsetningen til de tidligere filmene er det større vektlegging på de komiske elementene samtidig som vold og skrekk er redusert som følge av oppmerksomhet fra nyhetsmedia om vold i media og dens effekter på allmennheten som følge av Columbine-massakren. Filmen var opprinnelig ment som det avsluttende kapittelet i Skrik-serien, men det kom likevel enda en oppfølger, Skrik 4, i 2011.
Squash under Sentralamerikanske og karibiske leker 2002

Squash under Sentralamerikanske og karibiske leker 2002. Squash var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var første gangen som squash var med i de sentralamerikanske og karibiske leker. Det var sju turneringer; single, double og lag for både kvinner og menn og en mixeddoubleturnering. Alle tapende semifinalister fikk bronsemedaljer. Mexico ble beste nasjon med fem gullmedaljer foran Colombia med to.
Gérald Passi

Landslaget

Gérald Passi spilte 11 landskamper for Frankrikes herrelandslag.
Melhushallen

Melhushallen er en idrettshall i Melhus. Hallen ble åpnet i 1988 og ligger på vestsiden av Gaula, i sentrum av Melhus. Nærmeste nabo er Melhus videregående og Bankhallen.
Melhushallen er et kommunalt bygg, og brukes i skoletiden av Gimse ungdomsskole og Melhus videregående skole. Ellers brukes hallen av Melhus Idrettslag, Gimse Idrettslag og Idrettslaget Leik. Melhus og Gimse sitt felles håndballag, Melhus/Gimse, bruker hallen som sin hjemmebane.
Zhangjiakou

Økonomi og utdannelse

Området rundt og særlig vestenfor Zhangjiakou er rikt på kull og jernmalm, og dette har ført til en stor jern- og stålindustri i byen. Men ved siden av den metallurgiske industri er byen også hjemsted for en av Fastlands-Kinas viktiske vinindustrier. Et av landets mest kjente vinmerker, Great Wall Wine, har sitt hovedkvarter i Shacheng (沙城镇) i fylket Huailai.
Zhangjiakou er hjemsted for Hebei Nord-universitetet.
I byen ligger også energiprodusentene Zhangjiakou kullkraftverk og Xiahuayuan kullkraftverk, som leverer elektrisitet til kraftnettet i Beijing-Tianjin-Tangshan-området.

Historie

Zhangjiakou var under hele sin lange historie en militær forpost for Beijing, og ble av og til kalt hovedstadens nordlige port. Her førte en viktig trafikkåre gjennom passet Juyongguan til byen Datong og til den mongolske slette, og den kunne være en angrepsakse for mongolske og andre angripere i nordvest. Av denne grunn ble Den kinesiske mur fordoblet her på Ming-dynastiets tid. Den såkalte indre mur løp fra Juyongguan sør for  Zhangjiakou og ned til Guleelven. Den nordligere ytre mur løp fra Juyongguan mot Zhangjiakou og Datong. Ved Guleelven ble den gjenforent med den indre mur.
Enkekeiserinne Ci Xi kom hit under sin flukt fra åttenasjonsalliansen under bokseropprøret i 1900. Hun dro senere videre, men ikke uten å ha navngitt et nærliggende fjell: Jimingshan, «den galende hanes fjell». 
Zhangjiakou var et viktig sted langs karavaneveien gil Beijing til Ulaanbaatar. Men den tapte mye av sin betydning da den transsibiriske jernbane ble åpnet i 1905. Den utkonkurrerte den såkalte sibirske rute, eller teveien, fra Kina til Europa.
I 1928 ble Zhangjiakou hovedstad for provinsen Chahar og 1937 for den japanske satellittstat Mengjiang. Tidlig under den annen sino-japanske krig ble byen inntatt av japanske styrker som ønsket å kontrollere transportveiene fra de store kullfeltene i området rett vestenfor. 
De japanske tropper ble etterhvert jaget vekk av Guomindangs, før de kinesiske kommunister kom til makt. De oppløste provinsen Chahar i 1952, og overførte området rundt Zhangjiakou til provinsen Hebei.

Samferdsel

Kinas riksvei 110 løper gjennom området. Den begynner i Beijing og passerer gjennom Zhangjiakou, Jining, Hohhot og Baotou til den ender i Yinchuan i den autonome region Ningxia Hui. 
Kinas riksvei 207 løper gjennom prefekturet. Denne viktige trafikkåren begynner i Xilinhot i Indre Mongolia nær grensen til Mongolia, løper sørover og ender i Hai'an, en by som ligger i Xuwen fylke sør på Leizhouhalvøya i provinsen Guangdong.
Norgesmesterskapet i alpint 2009

Norgesmesterskapet i alpint 2009 var det norske mesterskapet i alpin skiidrett. Mesterskapet ble arrangert fra 19. til 21. mars i Oppdal. NM i storslalåm ble arrangert på Geilo 18. og 19. april.
Markise (solskjerming)

En markise er et sekundært «tak» forbundet med en bygnings utvendige vegg. Den er er typisk laget av lerret vevd med akrylfiber, bomull, polyestergarn eller vinyl laminert til polyester som er strukket stramt over en lettvektsstruktur av aluminium, jern, eller stål, eller mer uvanlig tre eller gjennomsiktig materiale.
Gizmodo

Gizmodo er en nettside som publiserer artikler om design, teknologi, vitenskap, science fiction og politikk. Den ble opprinnelig startet opp som en del av Gawker Media med Peter Rojas som redaktør. Gizmodo omfatter også nettsiden io9, som fokuserer på science fiction and futurisme.
Ludo

Historie

Patchesi fikk i 1795 for første gang et engelsk derivat da John Jaques & Son begynte å produsere det. Denne varianten var i bruk frem til 1920-årene. Ludo, som kom i 1896, er en sterkt forenklet og mer barnevennlig versjon av Patchesi. Spilleveiene er klarere fargemarkert og dessuten indisert med piler. En større forskjell fra Patchesi er at man ved Ludo flytter brikkene med klokka. Dermed ble Ludo det første Pachisi-derivatet som endret den opprinnelige bevegelsesretningen.

Spesialregler

Ved å innføre nye regler kan spillet gjøres mer engasjerende, langvarig eller kortvarig, avhengig av hvilke regler man velger. Man må være enig om hvilke regler som gjelder før et spill starter. Med flere spillere kan det også lett oppstå allianser mellom naboer eller spillere på hver sin side av brettet. (Allianser av typen 3-mot-1 bør unngås med mindre den ene leder overlegent.)
Chrix Dahl

Bakgrunn og arbeid

Chrix Dahl var sønn av marineoffiser Axel Dahl og hustru Lilly f. Steen. Han vokste opp i Ullern, der han var nabo til Edvard Munchs Ekely. Dahl studerte under Eivind Nielsen ved Statens kunst- og håndverksskole (1924–25) og  Axel Revold ved Statens kunstakademi (1925–32). Han debuterte hos Blomqvist i 1930.
Dahl virket lenge som overlærer for radérklassen ved Statens kunst- og håndverksskole (1945–74), blant annet for Håkon Bleken (1950) og Finn Graff (1959–63). Dahl reiste i Syd-Europa, blant annet til Venezia i 1929. Turen førte til flere etsninger som ble vist frem ved Nordnorsk Kunstmuseum  før han hadde sin debututstilling i 1930.

Annet

Dahl var også frimerkekunstner, med ansvar for serien «Norsk malerkunst», hvorfra J. C. Dahls Brudeferden i Hardanger ble kåret til «tidenes vakreste» (utgitt 1974).
Hans verker ble samlet i Sidsel Helliesens Chrix Dahl, tegninger til bøker (1986), fra utstillingen ved Nasjonalgalleriet 15. mars-4. mai 1986. Videre finner man Tegninger og akvareller utgitt av Lillehammer Kunstmuseum (2002).
Det finnes også et «Ellen og Chrix Dahls legat» for kunstnere.
Chrix Dahl mottok Bokkunstprisen i 1959.
MF «Nårasund» (1968)

MF «Nårasund», tidligere «Møysalen», «Kvina» og «Kvinafjord», er en bilferge bygget i 1968 for Vesteraalen Trafikklag. Fergen går nå for Fjord1 Fylkesbaatane på strekningen Daløy–Haldorsneset.
Fergen ble overlevert til Vesterålen i juli 1968 og gitt navnet «Møysalen». I Vesterålen gikk den i sambandet Stokmarknes–Sandnes. I 1978 ble den solgt til Helgeland Trafikkselskap for å gå mellom Hemnesberget og Leirvika under navnet «Kvina». I 1991/92 ble den kjøpt av Fylkesbaatane i Sogn og Fjordane og gitt det nåværende navnet «Nårasund».
Dark Roast

Dark Roast er et norsk band som startet opp i 2016. Bandet består av Johan Helland (vokal), Audun Haave Reknes (keyboard), Markus Hafsund Gundersen (bass), Bård Jønland Berg (trommer), Adrian Barstad Andresen (trompet) og Daniel Deltchev (saksofon). 
De slapp debutalbumet sitt, First Brew, 11. mai 2018. Albumet ble godt mottatt og fikk blant annet terningkast fem av Audiophile.
I forkant av albumet slapp Dark Roast 3 singler. Først singel var "Break" som kom 3. juni 2017, etterfulgt av "Take the Son of a Bitch Down" 31. august 2017 og til slutt "Seasons In Oslo" 30. mars 2018. "Seasons In Oslo" fikk også sin førpremiere hos Ruben på NRK P3.
Safe House

Handling

Matt Weston (Ryan Reynolds) er en fersk CIA-agent som jobber i et "safe house" i Cape Town, men som føler seg klar for større oppgaver. En dag blir landsforræderen Tobin Frost (Denzel Washington) arrestert etter å ha vært borte i nesten et tiår, og han kommer inn i Westons safe house. Imidlertid blir huset infiltrert, og alle utenom Weston og Frost blir drept. Frost klarer å riste av seg Weston mens han prøver å bringe dem til et nytt sted, og nå tror CIA at han har hjulpet Frost i å flykte. Den nyrekrutterte agenten vet at han må fange den langt mer erfarne eks-agenten for å renvaske navnet sitt.
Tofarget pyramidefly

Utseende

Et ganske stort (vingespenn 46 – 55 mm), kraftig, gråbrunt nattfly. Antennene er trådformede, kroppen mørkt gråbrun. Forvingen er lyst gråbrun ved roten og i spissen, mye mørkere i et bredt område i midten. Bakvingen er gulgrå.

Levevis

Denne arten lever i løv- og blandingsskog. Larvene lever på ulike busker og løvtrær, blant andre leddved (Lonicera xylosteum), hegg (Prunus padus) og hassel (Corylus avellana). De voksne sommerfuglene flyr om natten i juli – august.

Utbredelse

Tofarget pyramidefly lever i Mellom- og Nord-Europa og videre østover til Øst-Sibir og Korea. I Norge forekommer den på Sørlandet og det sørlige Østlandet.
Chester

Romersk tid

Chester ble grunnlagt i romersk tid, og deler av bymuren er fra denne perioden. Byen var kjent som Deva eller Castra Devana, og det er castrum, latin for festning, som er opphavet til navnet. Legio XX Valeria Victrix var forlagt der i en periode. Byen var da en av de viktigste i dagens England. Romerne anla en kunstig demning i elven, for å holde vannivået høyt og for å hindre keltere i å seile for langt opp elven. Stedet der de to hovedgatene krysses er også bevart, samt et hypokaustsystem, noen rom og halvparten av amfiteatret. Den andre halvdelen er delvis ødelagt og dekket av nyere bygninger.

Angelsaksisk tid

På begynnelsen av 600-tallet, i 605 eller 606 iflg. Den angelsaksiske krønike, eller i 613 eller 614 iflg. Beda, slo Æthelfrith av Northumbria en stor keltisk styrke i slaget ved Chester. Angelsakserne forlenget og forsterket senere murene rundt Chester for å kunne forsvare byen mot danene. De kalte byen Ceaster eller Legeceaster.

Middelalderen etter 1066

Etter normannernes erobring i 1066 ble Chester Castle bygget som et forsvarverk mot waliserne. Normannerne bygde også Chesterkatedralen, som inntil Henrik VIIIs tid var viet til byens vernehelgen, St. Werburga.
Chester hadde på denne tiden den største havnen i det nordlige England, og handelen dette førte med seg gjorde byen velstående. Dette fortsatte inntil Dee ble ufarbar på grunn av mudder; handelen ble da flyttet til den nyere byen Liverpool. På de nye jordområdene som ble skapt av elvemudderet ble det senere anlagt en veddeløpsbane, Rodee. Der står fortsatt et gammel steinkors som ble brukt til å markere vannivået.

Borgerkrigstiden

Under borgerkrigen i England sto slaget ved Rowton Moor like utenfor byen. Parlamentarianerne knuste i slaget rojalistene, mens Karl I så på fra byens vanntårn.

Georgiansk og viktoriansk tid

I georgiansk tid ble byen igjen mer velstående, og den ble populær blant den jordeiende adelen. Dette fortsatte fram til den industrielle revolusjon, da de øvre samfunnsklasser fra Manchester og Liverpool begynte å flytte til Chester.
Chesterkanalen, nå en del av Shropshire Union-kanalen, ble anlagt. Den har blitt kalt «Englands første mislykkede kanal» etter at den mislyktes med å bringe tyngre industri til Chester. Det ble også anlagt jernbane, med to store stasjoner. Bare en av dem eksisterer fortsatt.
I viktoriansk tid ble det store rådhuset bygget, etter at den gamle laugshallen brant ned. Det har et klokketårn som bare har utskive på tre sider, mens den siden som vender mot Wales er blank. Arkitektene forklarte at dette var fordi «Chester won't give the time of day» (laquo;Chester vil ikke engang fortelle Wales hvor mye klokken er», fra et engelsk uttrykk for ikke å bry seg om noen). Allikevel var Chester vertskap for den nasjonale Eisteddfod, en walisisk festival,  i 1866.